તા. ૧૪ જુલાઇ ૨૦૧૪ થી ગ્રહ મંડળનો સૌથી વધુ ક્રુર અને માનવ શરીરમાં પરિભ્રમણ કરતા રકતસંચાર ઉપર જેનું આધિપત્ય છે તે મંગળ મિત્ર શુક્રની રાશિ તુલા રાશિમાંથી ભ્રમણ શરૂં કર્યું છે. આ ભ્રમણ તા. ૦૪ સપ્ટે. ૨૦૧૪ સુધી રહેશે. લગભગ પોણા બે મહિ‌ના જેટલો લાંબો ગાળો મંગળ તુલા રાશિમાં વીતાવશે. અહિ‌ શનિ મહારાજ ગોચરમાં પોતાની ઉચ્ચ રાશિમાં પહેલેથી જ ભ્રમણ કરી રહ્યા છે અને હાલ વક્રી છે. શનિ-મંગળની આ યુતિ કેટલાક લાંબાગાળાનાં પરિણામોની કારક બનશે. મંગળ જાતકને સાહસીકતા અને હિંમત પ્રદાન કરે છે. બળવાન મંગળવાળા જાતકો લશ્કરી શિસ્તનાં આગ્રહી હોય છે. સમયપાલન એ એમનો મુખ્ય અને પ્રભાવી ગુણ બને છે. મંગળ પ્રધાન જાતકો ઉતાવળા, ક્રોધી અને પાતાનું ધાર્યુ કરવાવાળા તથા વાતવાતમાં ઉશ્કેરાટનો અનુભવ કરનાર, વારંવાર અને નાનીનાની બાબતોમાં ગુસ્સો કરનાર હોય છે. મંગળ જાતકને દ્રઢ નિર્ણયશકિત આપે છે. બળવાન મંગળવાળા જાતકો સરમુખત્યાર બને છે. લગભગ પચાશ દિવસ સુધી ભ્રમણ કરતો તુલા રાશિનો મંગળ બારે રાશિને કેવા ફળો આપશે તે વિગતવાર જોઇશુ.